શિહોરી (તા. કાંકરેજ)
શિહોરી (તા. કાંકરેજ) ભારત દેશના પશ્ચિમ ભાગમાં આવેલા ગુજરાત રાજ્યના ઉત્તર ભાગમાં આવેલા બનાસકાંઠા જિલ્લાના કાંકરેજ તાલુકામાં આવેલું એક ગામ તેમજ તાલુકાનું મુખ્ય મથક છે.

શિહોરી ગામના લોકોનો મુખ્ય વ્યવસાય ખેતી, ખેતમજૂરી તેમ જ પશુપાલન છે. આ ગામમાં મુખ્યત્વે ઘઉં, જીરુ, વરિયાળી, બાજરી, કપાસ,  દિવેલા, રજકો તેમ જ અન્ય શાકભાજીના પાકની ખેતી કરવામાં આવે છે. આ ગામમાં પ્રાથમિક શાળા, પંચાયતઘર, આંગણવાડી તેમ જ દૂધની ડેરી જેવી સવલતો પ્રાપ્ય થયેલી છે. એમ કહેવાય છે કે શિવા રબારીના નામ ઉ૫રથી આ ગામનું નામ શિહોરી ૫ડયું છે. 

શિહોરીમાંથી રાષ્ટ્રીય ધોરીમાર્ગ નંબર ૧૪ મધ્યમાંથી પસાર થાય છે.

શિહોરીમાં ગૃપ ગ્રામ પંચાયત ઉપરાંત કાંકરેજ તાલુકા પંચાયત પણ છે. કાંકરેજ તાલુકાનુ મુખ્યમથક હોવાથી તાલુકાના લોકો પંચાયતના કામકાજ માટે આવે છે. બેંકની સવલતમાં દેનાબેંક, નાગરિક બેંક, સ્ટેટ બેંક બેંક ઓફ બરોડા,જમીન વિકાસ બેંક,ઉપરાંત બીજી અન્ય પ્રાઇવેટ બેંકો પણ કાર્યરત છે. પ્રાથમિક આરોગ્ય કેન્દ્ર ઉપરાંત તાલુકાની સૌથી મોટી રેફરલ હોસ્પિટલની સેવા પણ ઉપલબ્ધ પણ છે. અહીં કન્યા કેળવણી મંડળ, એમ વી વાલાણી હાઇસ્કૂલ, તાલુકા પુસ્તકાલય,આંગણવાડી મુખ્યાલય, તાલુકા ફાસ્ટટ્રેક કોર્ટ આવેલ છે.

નામકરણ 
શિવા નામના લોઢા રબારીના નામ પરથી શિવોરી નામ પડેલ, જે પાછળથી અપભ્રંશ થતાં શિઓરી કે શિહોરી તરીકે ઓળખાય છે.

જોવાલાયક સ્થળો 
[૧] ગાય માતાનુ મંદિર :-
વિક્રમ સંવત ૧૯૪૯ ના કારતક સુદી અગિયારસ ને મંગળવારના રોજ શિવા નામના લોઢા શાખના રબારીની એક ગાય, નામ એનુ વાદળી.
વાદળી ગામના ઉભા પાક ચરી જતી અને હેરાન કરતી હોવાથી શિવા રબારીએ પોતાની દેવરુપી ગાય વાદળીને ઠપકો આપતાં લાકડી મારી પરંતુ ગાય સતી હોવાથી એકદમ દોડી અને ત્રણ દરબાર ભાઈઓની જમીનના ખુંટની મધ્યમાં આવીને ઊભી રહી, ત્યાં એક વડલાનું ઝાડ હતું ત્યાં આવીને પોતાની વાછરડીને ધવરાવતી હતી. ત્યારબાદ આ ગાયએ વાચા આવી અને કરશનદાસબાપુ થળી જાગીર મઠના મહંતને બોલાવવા કહ્યું અને મંહત આવતા કહ્યું કે મારે જીવતા સમાધિ લેવી છે ત્યારે મહંત દ્વારા ધરતી માતા પર ગંગાજળની અંજલો આપતાં ધરતી માતાએ તેને માર્ગ દીધો અને ગાય ધરતીમાં સમાઈ ગઈ.

(નોંધ : આ જમીન ત્રણ રાજપુત ભાઈઓ ભાવસિંહ, વજેસિંહ અને હિંમતસિંહની હતી, આજેપણ શિહોરીમાં ત્રણ પાર્ટીના વંશજો છે, ભાવાણી પાર્ટી, વજાણી પાર્ટી, અને હેમાણી પાર્ટી. અને લોઢા રબારીના વંશજો પણ હાલમાં દશાવાડા અને સુણોખ બે ગામે વસે છે તથા થળી જાગીર મઠ માં હાલમાં ૧૩ મા મંહત શ્રી જગદીશપુરી બાપુ છે. )

ગામમાં પ્રવેશતાં ૫શ્ચિમે દરબારવાસનો રસ્તો ૫સાર કરીએ એટલે સામે એક નાનકડો વડલો દેખાય છે. તેના બીલકુલ પાસે કોટ છે. અંદરના ભાગમાં નાની દેરીના ઘુમટ ઉ૫ર લીલા રંગની અડધી ધજા ફરકે છે આ જ ગૌરી માતાનું મંદિર છે. ગુજરાત ભરમાં ગાયમાતાનું આ એક માત્ર મંદિર છે અને ધર્મશાળા ૫ણ છે. આ નાનકડી દેરીને ત્રણ બાજુ ત્રણ દરવાજા છે. દેરીની જાળીમાં જોતાં આરસ ૫હાણની ગાયમાતાની મૂર્તિ છે.જયાં આસો સુદ ૧૧ થી ૧૫(શરદ પૂર્ણિમા) રાસ ગરબા ઉપરાંત ભવ્ય મેળો ભરાય છે.

આ મંદિર અંગ્રેજ સમયમાં કનૈયાલાલ ફોજદાર હતા તેમને દીકરો ન હતો ત્યારે માતાજીની માનતા રાખી અને માતાજીએ બે દીકરા આપ્યા તેથી આ મંદિર કનૈયાલાલે બનાવ્યું હતું. 

[૨] મહામંડલેશ્વર મહાદેવનુ મંદિર :-
શિહોરીથી ૨ કિમી દુર પાંડવોએ સ્થાપેલું પૌરાણિક મહામંડલેશ્વર મહાદેવનું મંદિર પણ આવેલું છે. 

[૩] દુગાવાડા પંચમુખી હનુમાનજીનુ મંદિર :-
શિહોરીથી ૨ કિમી દુર દુગાવાડા પંચમુખી હનુમાનદાદાનું મંદિર આવેલ છે.

સંદર્ભ

બાહ્ય કડીઓ
 કાંકરેજ તાલુકા પંચાયત 

કાંકરેજ તાલુકો
ગુજરાતનાં તાલુકા મથકો